作者:葛長庚
標題:賀新郎
內容:極目飆塵表。醉酣時、樓中起舞，樓前舒嘯。坐見四山煙霧散，是處落花啼鳥。忽驚下、九天星斗。雙鶴飛來風露爽，一聲聲、清唳蒼松杪。奈對景，不釃酒。舊家三點蓬萊小。有瓊臺雙闕，長是香花繚繞。鐵笛夜吹金劍吼，恨此瀛洲路杳。知幾度、琪林春老。閒倚朱闌思昨夢，對江山、感慨無人曉。但千里，月華皎。